**О Б Р А З Л О Ж Е Њ Е**

**I. Правни основ за доношење одлуке**

Правни основ за доношење Одлуке садржан је у члану 48. став 1. Закона о културном наслеђу („Службени гласник РС”, број 129/21), којим је прописано да културна добра од изузетног значаја утврђује Народна скупштина, и члану 14. став 2. Закона о музејској делатности („Службени гласник РС”, бр. 35/21 и 96/21), којим је прописано да се утврђивање музејске грађе за културно добро, културно добро од великог значаја и културно добро од изузетног значаја уређује законом којим се уређује заштита културних добара.

**II. Разлози за доношење одлуке**

Монументална, потпуно очувана камена скулптура. На јајолико издуженом облутку, пластично је приказано риболико биће. У дубоком рељефу на једној страни облутка формирано је лице скулптуре са пластично назначеним очима, обрвама и надочним луковима на које се надовезују израштаји - бркови, нос и велика риболика уста. Са горње стране, дуж тела скулптуре, од главе према репу тече украсна „плетеница”. Пластични делови скулптуре имају трагове мркоцрног премаза. Рељеф је изведен искуцавањем.

**III.** **Објашњење основних правних института и појединачних решења**

Одлука садржи све елементе предвиђене из члана 41. и мере заштите из члана 42. Закона о културном наслеђу.

Тачком 1. утврђује се музејски предмет, Скулптура „ДАНУБИУС”*,* инв. бр. 2\_38, НМС локалитет: Лепенски вир II, датовање: 6200 – 5900. година п.н.е, културно опредељење: Мезолит, Култура Лепенског вира, материјал: Кварцни пешчар, техника: Клесање, искуцавање, димензије: 51 x 33 x 44 cm; тежина: 53 kg, за културно добро од изузетног значаја.

Тачком 2. наведени су опис изгледа и стања културног добра од изузетног значаја и појединих његових делова.

Тачком 3. наведени су подаци о власнику и држаоцу културног добра од изузетног значаја.

Тачком 4. образложене су вредности и особености културног добра

Тачком 5. утврђена је категорија културног добра од изузетног значаја.

Тачком 6. утврђени су подаци о објекту у којем се трајно чува или излаже покретно културно добро.

Тачком 7. утврђују се мере заштите, намена и начин чувања, одржавања и коришћења културног добра од изузетног значаја.

Тачком 8. утврђен је саставни део ове одлуке.

Тачком 9. прописано је ступање на снагу ове одлуке.

**IV.** **Процена финансијских средстава потребних за спровођење одлуке**

За спровођење ове одлуке није потребно обезбедити средства у буџету Републике Србије.